Návrh 

ZÁKON

z ............. 2005

o registrácii odrôd pestovaných rastlín a uvádzaní množiteľského materiálu pestovaných rastlín do obehu

Národná rada  Slovenskej republiky sa uzniesla na tomto zákone:

ZÁKLADNÉ USTANOVENIA
§ 1

Predmet úpravy
(1) Tento zákon ustanovuje

a) práva a povinnosti fyzických osôb a právnických osôb pri šľachtení a registrácii odrôd a klonov pestovaných rastlín [§ 2 písm. a)] a pri výrobe, spracúvaní, uznávaní a uvádzaní ich množiteľského materiálu [§ 2 písm. u)] do obehu,

b) podmienky registrácie odrôd a klonov pestovaných rastlín a pravidlá výkonu štátnej odbornej kontroly na úseku ich registrácie a uvádzania ich množiteľského materiálu do obehu,

c) oprávnenia a povinnosti orgánov štátnej správy,

d) sankcie za porušenie povinností súvisiacich s registráciou odrôd a uvádzaním ich množiteľského materiálu do obehu ustanovených týmto zákonom.


(2) Tento zákon sa nevzťahuje na množiteľský materiál odrôd a klonov pestovaných rastlín, ktoré sú určené na výskumné účely alebo na pokusné účely alebo na šľachtenie nových odrôd a na množiteľský materiál lesných drevín určených na zalesňovanie
) a na množiteľský materiál určený pre vlastnú potrebu.

§ 2

Vymedzenie pojmov


Na účely tohto zákona

a) pestovanými rastlinami sú poľnohospodárske plodiny vrátane zelenín, aromatických a liečivých rastlín, okrasné rastliny, vinič, chmeľ a ovocné druhy,

b) šľachtenie nových odrôd pestovaných rastlín (ďalej len „šľachtenie odrody“) je proces, ktorým sa objavujú, vytvárajú alebo vyvíjajú nové odrody pestovaných rastlín a rastlín určených na pestovanie
) a zlepšujú ich úžitkové a iné znaky a vlastnosti tvorivou vedecko-výskumnou činnosťou šľachtiteľa, 

c) udržiavacie šľachtenie odrôd pestovaných rastlín (ďalej len „udržiavacie šľachtenie“) je systematický postup, ktorým sa podľa stanovených metodík udržiavacieho šľachtenia udržiavajú znaky a vlastnosti odrôd pestovaných rastlín, na základe ktorých boli odrody zaregistrované,

d) odroda pestovanej rastliny (ďalej len „odroda“) je skupina rastlín v rámci najnižšieho známeho botanického triedenia, ktorú možno

1. definovať podľa prejavu znakov vyplývajúcich z daného genotypu alebo kombinácie genotypov,

2. odlíšiť od akejkoľvek inej skupiny rastlín podľa prejavu najmenej jedného znaku,

3. považovať za jednotnú s ohľadom na jej schopnosť nemeniť sa pri rozmnožovaní,

e) odlišná odroda je odroda, ktorá sa zreteľne odlišuje prejavom najmenej jedného znaku vyplývajúceho z konkrétneho genotypu alebo kombinácie genotypov od akejkoľvek inej odrody, ktorá je všeobecne známa ku dňu podania žiadosti,

f) všeobecne známa odroda je odroda

1. právne chránená
)v Slovenskej republike alebo v zahraničí,

2. zapísaná do listiny registrovaných odrôd (§ 7 ods. 4) alebo do obdobného zoznamu v Slovenskej republike alebo v zahraničí,

3. pre ktorú bola podaná žiadosť o ochranu práv k novým odrodám rastlín v Slovenskej republike alebo bola podaná žiadosť o registráciu odrody v Slovenskej republike, za podmienky, že žiadosti bude vyhovené alebo,

4. pre ktorú bola podaná žiadosť na ochranu práv k novým odrodám rastlín v zahraničí alebo bola podaná žiadosť o registráciu alebo zapísanie do obdobného zoznamu v zahraničí, za podmienky, že žiadosti bude vyhovené,

g) vyrovnaná odroda je odroda, ktorá s prihliadnutím na odchýlku, ktorú možno očakávať vzhľadom na konkrétne osobitosti jej rozmnožovania, je dostatočne rovnorodá pri prejave tých znakov, ktoré sa zisťujú odrodovými skúškami odlišnosti, ako aj pri prejave akýchkoľvek iných znakov uvedených v opise odrody,

h) stála odroda je odroda, ktorá si pri prejave tých znakov, ktoré sa zisťujú odrodovými skúškami odlišnosti, ako aj pri prejave akýchkoľvek iných znakov uvedených v opise odrody zachováva svoje pôvodné rozlišovacie znaky po opakovanom množení alebo pri čiastočnom cykle množenia a na konci každého cyklu,

i) klon je vegetatívne potomstvo odrôd viniča, chmeľu a ovocných drevín, ktorý vznikol výberom na základe znakov fenotypu východiskových rastlín, ich zdravotného stavu a zodpovedá opisu odrody. V uznávacom konaní možno používať označenie klonu spolu s názvom odrody,

j) komponenty sú línie, iné odrody alebo ich kombinácie, z ktorých sa daná odroda skladá alebo z ktorých sa vyrába množiteľský materiál danej odrody,

k) geneticky modifikovaná odroda je odroda, ktorej genetický materiál bol zmenený spôsobom, ktorý sa prirodzene pri pohlavnom rozmnožovaní a prirodzenej rekombinácii nevyskytuje
),

l) krajová odroda je nešľachtená odroda, ktorá sa dlhoročným pestovaním prispôsobila pôdnym a klimatickým podmienkam určitej pestovateľskej oblasti, má v tejto oblasti úžitkové vlastnosti významné pre poľnohospodárstvo a odlišuje sa od obdobných šľachtených odrôd alebo krajových odrôd,

m) hospodárska hodnota je súhrn hospodárskych vlastností odrody, najmä úrodnosti, odolnosti k biotickým a abiotickým faktorom a jej technologickej kvality, ktoré určujú jej vhodnosť na pestovanie na území Slovenskej republiky, využitie jej rastlín alebo jej použitie na výrobu výrobkov,

n) štátne odrodové skúšky sú úradný postup preverovania vlastností a znakov odrôd na účely zistenia, či odroda spĺňa podmienky ustanovené týmto zákonom na registráciu odrody, po dobu registrácie odrody alebo na predĺženie doby registrácie odrody,

o) spravodajca odrodového skúšobníctva je publikácia, v ktorej Ústredný kontrolný a skúšobný ústav poľnohospodársky (ďalej len „kontrolný ústav“) zverejňuje informácie súvisiace s konaním vo veci registrácie odrôd a ochrany práv k novým odrodám3),

p) Spoločný katalóg odrôd poľných plodín a zelenín (ďalej len „spoločný katalóg”) je zoznam registrovaných odrôd zostavený príslušným orgánom Európskeho spoločenstva z národných katalógov členských štátov Európskeho spoločenstva (ďalej len „členský štát”),

q) udržiavateľ odrody je fyzická osoba alebo právnická osoba, ktorá je oprávnená vykonávať alebo zabezpečovať udržiavacie šľachtenie odrody podľa § 8 ods. 3,

r) úradný opis odrody je opis znakov, ktoré sú pre odrodu charakteristické, zostavený na základe výsledkov skúšok odlišnosti, vyrovnanosti a stálosti,

s) uznávacie konanie množiteľských porastov a množiteľského materiálu (ďalej len „uznávanie“) je odborné hodnotenie množiteľských porastov a skúšanie množiteľského materiálu kontrolným ústavom vrátane osvedčovania vlastností množiteľského materiálu na účely uvádzania do obehu,

t) množiteľský porast je porast určený na výrobu množiteľského materiálu,

u) množiteľský materiál pestovaných rastlín sú semená na pestovanie rastlín (ďalej len „osivo“) alebo hľuzy, podzemky, poplazy, cibule, vrúble, odrezky, podpníky, škôlkárske výpestky, sadenice a iné časti rastlín určené na rozmnožovanie a uvádzanie do obehu a výpestky získané z bunkových alebo pletivových kultúr na pestovanie rastlín (ďalej len „sadivo“),

v) kategórie množiteľského materiálu sú šľachtiteľský množiteľský materiál, predzákladný množiteľský materiál, základný množiteľský materiál, certifikovaný množiteľský materiál, štandardný množiteľský materiál, konformný množiteľský materiál a obchodný množiteľský materiál, ktorými je rozlíšená ich genetická hodnota, biologická hodnota a rozsah sledovaných vlastností,

w) generácia množenia je ročník alebo poradie následného množenia v rámci jednej kategórie množiteľského materiálu, ktorá sa používa v kategóriách predzákladný množiteľský materiál, základný množiteľský materiál a certifikovaný množiteľský materiál, ktorý spĺňa požiadavky na uznanie,

x) šľachtiteľský množiteľský materiál je množiteľský materiál zodpovedajúci úradnému opisu odrody, ktorý je vyrábaný udržiavateľom odrody alebo pod jeho dozorom a ktorý je určený na výrobu množiteľského materiálu. Ak sa šľachtiteľský množiteľský materiál uvádza do obehu, musí byť uznaný kontrolným ústavom,

y) predzákladný množiteľský materiál je množiteľský materiál vyrábaný priamo udržiavateľom odrody alebo pod jeho dozorom ako kategória predchádzajúca základnému množiteľskému materiálu, a je uznaný kontrolným ústavom,

z) základný množiteľský materiál je množiteľský materiál, ktorý je vyrobený priamo zo šľachtiteľského množiteľského materiálu alebo z predzákladného množiteľského materiálu, ktorý slúži na výrobu certifikovaného množiteľského materiálu, a je uznaný kontrolným ústavom, 

za) certifikovaný množiteľský materiál je množiteľský materiál vyrobený priamo z predzákladného množiteľského materiálu, zo základného množiteľského materiálu alebo pri určených druhoch z certifikovaného množiteľského materiálu predchádzajúcej generácie, a je uznaný kontrolným ústavom,

zb) štandardný množiteľský materiál je množiteľský materiál registrovaných odrôd zelenín alebo viniča, ktorý sa úradne neuznáva,

zc) konformný množiteľský materiál je množiteľský materiál odrôd ovocných rodov a druhov, ktorý spĺňa požiadavky na identitu a odrodovú čistotu a ktorý sa úradne neuznáva
). Každá odroda musí mať opis a ak je to možné, musí mať rovnaký názov
), pod akým je zapísaná v spoločnom katalógu alebo v národných katalógoch členských štátov,

zd) obchodný množiteľský materiál je množiteľský materiál druhov pestovaných rastlín, ktoré sú ustanovené v osobitných predpisoch a ktorých osivo spĺňa požiadavky podľa týchto osobitných predpisov, pričom splnenie týchto požiadaviek bolo preukázané laboratórnymi skúškami
) pri uznávaní osiva,

ze) uznaný množiteľský materiál je množiteľský materiál, ktorý pochádza z množiteľských porastov a ktorý bol uznaný podľa § 13,

zf) množiteľský materiál okrasných rastlín je materiál určený na množenie okrasných rastlín vegetatívnym alebo iným spôsobom alebo na výrobu okrasných rastlín
),

zg) sadivo a sadenice zelenín (priesady) sú mladé rastliny vypestované z osiva, sadiva alebo z častí rastlín, ktoré sú určené na výsadbu, na pestovanie zelenín na konečnú spotrebu
),

zh) podpníky sú výpestky pestovateľsky overeného druhu, ktoré sú vhodné na štepenie odrôd viniča hroznorodého, ovocných druhov alebo okrasných druhov,

zi) uvádzanie do obehu je obchodné skladovanie, ponuka na predaj, predaj, dovoz z tretích krajín, vývoz do tretích krajín, výroba, spracovanie, nakupovanie na účely uvádzania do obehu, balenie, prebaľovanie množiteľského materiálu alebo iný spôsob prevodu množiteľského materiálu na inú osobu, ak sa tieto činnosti vykonávajú na účely jeho obchodného využitia
). Za uvádzanie do obehu sa nepovažuje najmä výroba alebo úprava množiteľského materiálu inými osobami, ktoré spracovaním alebo výrobou množiteľského materiálu nezískali právo na jeho uvádzanie do obehu.

REGISTRÁCIA  ODRÔD

§ 3

Konanie o registrácii odrody


(1) Registrácia odrôd sa povinne vykonáva pri druhoch pestovaných rastlín, ktoré sú uvedené v zozname druhov poľnohospodárskych plodín podľa osobitného predpisu
) (ďalej len „zoznam druhov“).


(2) Kontrolný ústav vykoná registráciu odrôd aj tých druhov pestovaných rastlín, ktoré nie sú uvedené v zozname druhov, ak o to žiadateľ požiada podľa odseku 4.


(3) Žiadosť o registráciu odrody podľa odsekov 1 a 2, ako aj žiadosť o predĺženie doby registrácie odrody podľa § 5 ods. 5 a 6 a žiadosť o zrušenie registrácie odrody podľa § 6 ods. 1 sa podáva kontrolnému ústavu.


(4) Žiadosť podľa odseku 3 je oprávnená podať fyzická osoba alebo právnická osoba (ďalej len „žiadateľ“), ktorá 

a) odrodu objavila, vyvinula alebo vytvorila vo vlastnom mene a na vlastné náklady alebo financovala jej objavenie, vytvorenie alebo vyvinutie, 

b) má na odrodu udelené šľachtiteľské osvedčenie
), 

c) podala prihlášku na ochranu práv k odrode
), alebo

d) je udržiavateľom odrody, ktorá nie je chránená podľa osobitného predpisu3).


(5) Žiadateľ, ktorý nemá trvalý pobyt alebo sídlo v Slovenskej republike alebo v niektorom členskom štáte, musí na podanie žiadosti a na zastupovanie v konaní o registrácii odrody splnomocniť zástupcu
), ktorý má trvalý pobyt alebo sídlo v Slovenskej republike alebo v niektorom členskom štáte. Ak žiadateľ z členského štátu splnomocní zástupcu, ktorý má trvalý pobyt alebo sídlo v Slovenskej republike alebo v niektorom členskom štáte, doklad o tomto splnomocnení je povinný bezodkladne doručiť kontrolnému ústavu.


(6) Žiadateľ je povinný kontrolnému ústavu

a) podať žiadosť  na tlačive a v termíne, ktorý určí kontrolný ústav, ak ide o žiadateľa, ktorý nemá trvalý pobyt alebo sídlo v Slovenskej republike alebo v niektorom členskom štáte žiadosť sa podáva v štátnom jazyku
),

b) predložiť návrh názvu odrody najneskôr dvanásť mesiacov pred predpokladaným ukončením odrodových skúšok na tlačive určenom kontrolným ústavom,

c) poskytnúť bezplatne množiteľský materiál v množstve, kvalite a termíne, ktorý určí kontrolný ústav,

d) doložiť, ak ide o geneticky modifikovanú odrodu4), súhlas Ministerstva životného prostredia Slovenskej republiky na zavedenie odrody do životného prostredia
) po dobu odrodových skúšok.


(7) Kontrolný ústav zaradí odrodu do štátnych odrodových skúšok, ak žiadateľ spĺňa podmienky ustanovené v odsekoch 4 až 6. Ak žiadateľ nespĺňa niektorú z podmienok a nedostatok neodstráni ani v lehote určenej kontrolným ústavom, kontrolný ústav konanie zastaví.

§ 4

Podmienky registrácie odrody

(1) Registrácia odrôd sa vykonáva na základe výsledkov štátnych odrodových skúšok rozhodnutím, ktoré vydáva kontrolný ústav.


(2) Kontrolný ústav vydá rozhodnutie o registrácii odrody s prihliadnutím na posudok odbornej komisie pre odrody a množiteľský materiál pestovaných rastlín podľa § 19 ods. 2 (ďalej len „odrodová komisia“), len ak odroda

a) je odlišná,

b) je vyrovnaná,

c) je stála,

d) má hospodársku hodnotu,

e) má názov spĺňajúci podmienky podľa osobitného predpisu6),

f) má zabezpečené udržiavacie šľachtenie,

g) prispeje k zachovaniu a zlepšeniu poľnohospodárskej výroby, k zlepšeniu kvality výrobkov z nej vyrobených, ktoré sú určené na výživu ľudí a zvierat,

h) nemá nepriaznivý vplyv na zdravie ľudí, zvierat a na životné prostredie,

i) geneticky modifikovaná spĺňa požiadavky podľa osobitného predpisu
).


(3) Hospodárska hodnota nie je podmienkou registrácie odrody, ak ide o 

a) komponenty hybridov, 

b) odrody tráv, ktoré nie sú určené na krmovinárske využitie, 

c) odrody druhov zelenín, okrem priemyselnej čakanky,

d) odrody druhov pestovaných rastlín neuvedených v zozname druhov,

e) odrody ovocných druhov, 

f) odrody okrasných, liečivých a aromatických rastlín.

(4) Ak odroda nespĺňa podmienky podľa odseku 2, kontrolný ústav rozhodnutím

a) zamietne registráciu odrody, 

b) vylúči odrodu zo štátnych odrodových skúšok pred ich skončením, alebo

c) predĺži trvanie štátnych odrodových skúšok so súhlasom žiadateľa, najviac však o jeden rok.


(5) Kontrolný ústav vydá rozhodnutie podľa odsekov 2 alebo 4 najneskôr do 30 dní odo dňa doručenia posudku odrodovej komisie podľa § 19 ods. 2.


(6) Ak žiadateľ neuhradil trovy konania a ostatné náklady podľa § 26, kontrolný ústav rozhodnutím zastaví konanie vo veci registrácie odrody.

§ 5

Trvanie a predĺženie registrácie odrody


(1) Odrody druhov pestovaných rastlín uvedených v zozname druhov v časti A a v časti B sa registrujú do konca desiateho kalendárneho roka odo dňa právoplatnosti rozhodnutia o registrácii odrody.


(2) Odrody druhov pestovaných rastlín uvedených v zozname druhov v časti C a  ostatných druhov pestovaných rastlín neuvedených v zozname druhov sa registrujú do konca pätnásteho kalendárneho roka odo dňa právoplatnosti rozhodnutia o registrácii odrody.


(3) Kontrolný ústav na žiadosť žiadateľa o predĺženie registrácie odrody ak ide o druhy, ktoré povinne podliehajú konaniu o registrácii, rozhodnutím predĺži registráciu odrody o také isté obdobie, na aké bola odroda registrovaná, ak preskúšaním zistí, že odroda spĺňa podmienky registrácie podľa § 4 ods. 2 písm. a) až c), inak žiadosť žiadateľa o predĺženie registrácie odrody zamietne. Podaním žiadosti o predĺženie registrácie odrody trvá registrácia odrody až do dňa nadobudnutia právoplatnosti rozhodnutia o predĺžení registrácie odrody.


(4) Kontrolný ústav na žiadosť žiadateľa o predĺženie registrácie odrôd druhov, ktoré nie sú uvedené v zozname druhov, rozhodnutím predĺži registráciu odrody bez vykonania štátnych odrodových skúšok o také isté obdobie, na aké bola odroda registrovaná.


(5) Žiadosť o predĺženie registrácie odrody sa pri druhoch uvedených v odseku 1 podáva kontrolnému ústavu najneskôr dva roky pred uplynutím registrácie odrody, ak ide o vinič a chmeľ tri roky pred uplynutím registrácie odrody.


(6) Žiadosť o predĺženie registrácie odrôd druhov podľa odseku 2 okrem viniča hroznorodého a chmeľu sa kontrolnému ústavu podáva jeden rok pred uplynutím registrácie.


(7) Žiadateľ, ktorý požiadal o predĺženie registrácie odrody podľa odseku 3, je povinný dodať kontrolnému ústavu bezplatne množiteľský materiál v množstve, kvalite a termíne, ktoré určí kontrolný ústav. Ak žiadateľ túto povinnosť nesplní, kontrolný ústav konanie o predĺžení registrácie odrody zastaví.

§ 6

Zrušenie registrácie odrody


(1) Kontrolný ústav rozhodnutím zruší registráciu odrody, ak

a) o to požiadal žiadateľ; ak ide o viacerých udržiavateľov odrody kontrolný ústav zruší registráciu odrody, len ak o to požiadajú všetci jej udržiavatelia, 

b) odroda už nie je stála, vyrovnaná alebo odlišná, 

c) odroda už nemá hospodársku hodnotu, ktorá bola podmienkou registrácie, 

d) žiadateľ nedodá množiteľský materiál na štátne odrodové skúšky v množstve, kvalite a v termíne určenom kontrolným ústavom, 

e) stav udržiavacieho šľachtenia a jeho dokumentácie neumožňuje dodržanie podmienok registrácie podľa § 4 ods. 2 písm. a) až c) alebo ak nie je kontrolnému ústavu umožnená kontrola udržiavacieho šľachtenia odrody a jeho dokumentácie, 

f) odroda negatívne ovplyvňuje zdravotný stav iných odrôd alebo druhov rastlín alebo predstavuje riziko pre životné prostredie alebo pre zdravie ľudí alebo zvierat, 

g) dodatočne vyjde najavo, že neboli splnené podmienky na registráciu odrody alebo žiadateľ predložil kontrolnému ústavu údaje nepravdivé, klamlivé alebo inak zavádzajúce, alebo

h) odroda zahŕňa geneticky modifikované rastliny, ktoré sa nesmú uvádzať do obehu v Slovenskej republike podľa osobitného predpisu4).


(2) Ak sa zruší registrácia odrody z dôvodov uvedených v odseku 1 písm. a) až e), možno množiteľský materiál odrody uvádzať do obehu v dobe určenej kontrolným ústavom, najneskôr však do 30. júna tretieho roka po zrušení registrácie odrody.


(3) Ak sa zruší registrácia odrody z dôvodu uvedeného v odseku 1 písm. g) možno množiteľský materiál odrody uvádzať do obehu najneskôr do konca roka, v ktorom bola registrácia zrušená.


(4) Ak sa zruší registrácia odrody z dôvodov uvedených v odseku 1 písm. f) a h), musí sa množiteľský materiál stiahnuť z obehu bezodkladne.

§ 7

Štátna odrodová kniha


(1) Zápis odrody do Štátnej odrodovej knihy, ktorou sa rozumie zoznam všetkých odrôd registrovaných v Slovenskej republike vedený kontrolným ústavom, vykoná kontrolný ústav na základe rozhodnutia podľa § 4 ods. 2.


(2) Do Štátnej odrodovej knihy sa zapisuje

a) názov odrody, 

b) latinský názov a slovenský názov druhu, ku ktorému odroda patrí, 

c) evidenčné číslo odrody, 

d) obchodné meno a sídlo žiadateľa, ak ide o právnickú osobu a meno, priezvisko a trvalý pobyt žiadateľa ak ide o fyzickú osobu, 

e) dátum doručenia žiadosti o registráciu odrody, 

f) dátum nadobudnutia právoplatnosti rozhodnutia o registrácii odrody, 

g) dátum zrušenia registrácie odrody,

h) dátum uplynutia doby registrácie odrody, 

i) dátum nadobudnutia právoplatnosti rozhodnutia o predĺžení registrácie odrody, 

j) údaj o genetickej modifikácii, ak ide o geneticky modifikovanú odrodu4),

k) údaj o majiteľovi šľachtiteľského osvedčenia
),

l) obchodné meno a sídlo alebo meno a priezvisko a sídlo alebo trvalý pobyt udržiavateľa odrody.


(3) Každú zmenu údajov uvedených v odseku 2 je žiadateľ povinný do 30 dní od ich vzniku písomne oznámiť kontrolnému ústavu. Tieto zmeny zverejňuje kontrolný ústav v spravodajcovi a Ministerstvo pôdohospodárstva Slovenskej republiky (ďalej len „ministerstvo“) vo Vestníku Ministerstva pôdohospodárstva Slovenskej republiky (ďalej len „vestník“) do troch mesiacov odo dňa doručenia oznámenia o zmene.


(4) Kontrolný ústav každoročne zostavuje zoznam registrovaných odrôd zapísaných v Štátnej odrodovej knihe, ktorých registrácia nebola zrušená podľa § 6 a zoznam krajových odrôd (ďalej len „listina registrovaných odrôd“), ktorý vydáva ministerstvo vo vestníku.

§ 8

Šľachtenie odrôd rastlín


(1) Šľachtenie nových odrôd je oprávnená vykonávať každá fyzická osoba – podnikateľ alebo právnická osoba, ktorá preukáže, že má na túto činnosť vytvorené personálne, technické a materiálne podmienky. Údaj o šľachtení odrôd sa do obchodného registra
) zapíše na základe osvedčenia o šľachtení nových odrôd rastlín alebo osvedčenia o udržiavacom šľachtení odrôd rastlín, ktoré kontrolný ústav vydá žiadateľovi na základe jeho písomnej žiadosti a čestného vyhlásenia
) o tom, že vykonáva  šľachtenie nových odrôd alebo udržiavacie šľachtenie odrôd a má na túto činnosť zodpovedajúce technické vybavenie.


(2) Ten, kto vykonáva šľachtenie nových odrôd, je povinný

a) viesť záznamy o

1. genetických zdrojoch rastlín
), ktoré použil pri vytvorení, objavení alebo vyvinutí odrody,

2. použitej metóde šľachtenia odrody,


3. priebehu šľachtenia odrody,


4. množstve vyrobeného šľachtiteľského množiteľského materiálu,

b) vyhotoviť opis odrody,

c) evidovať pôvodcov
) a ich podiely na vytvorení, objavení alebo vyvinutí novej odrody,

d) uchovávať dokumentáciu o odrode podľa písmen a), b) a d) najmenej 30 rokov od právoplatnosti rozhodnutia o registrácii odrody.


(3) Udržiavacie šľachtenie je oprávnený vykonávať žiadateľ uvedený v § 3 ods. 4 písm. a) až d). Iná fyzická osoba alebo právnická osoba môže udržiavať odrodu chránenú podľa osobitného predpisu3) len s jeho písomným súhlasom. Ak odroda nie je chránená podľa osobitného predpisu3), jej udržiavateľom môže byť každý, kto riadne plní povinnosti podľa odseku 5 a kto písomne požiada kontrolný ústav, aby bol ako udržiavateľ odrody zapísaný v Štátnej odrodovej knihe.


(4) Ak odrodu registrovanú podľa § 4 ods. 2 udržiavajú aj ďalší udržiavatelia odrody

a) každý z nich môže písomne požiadať kontrolný ústav, aby bol v Štátnej odrodovej knihe zapísaný ako ďalší udržiavateľ odrody podľa § 7 ods. 2 písm. d); ak ide o odrodu chránenú podľa osobitného predpisu3), udržiavateľ odrody musí k žiadosti pripojiť písomný súhlas majiteľa šľachtiteľského osvedčenia18), inak kontrolný ústav konanie o zápise ďalšieho udržiavateľa odrody do Štátnej odrodovej knihy zastaví,

b) ďalší udržiavateľ odrody je povinný dodať kontrolnému ústavu bezplatne množiteľský materiál v množstve, kvalite a termíne, ktoré určí kontrolný ústav; ďalej je povinný poskytnúť potrebné informácie o odrode, ak si ich kontrolný ústav vyžiada, 

c) kontrolný ústav rozhodne o zápise ďalších udržiavateľov odrody do Štátnej odrodovej knihy, ak sa na základe vykonaných odrodových skúšok preukáže, že množiteľský materiál poskytnutý ďalším udržiavateľom odrody má vlastnosti, ktoré odroda mala pri jej registrácii a ktoré sú uvedené v opise odrody.


(5) Udržiavateľ odrody je povinný počas trvania odrodových skúšok a počas registrácie odrody 

a) zabezpečiť udržiavacie šľachtenie na udržiavanie znakov a vlastností odrody, na základe ktorých bola odroda zaregistrovaná, 

b) zabezpečiť dodávku základného množiteľského materiálu do množiteľského cyklu, 

c) dodať na vyžiadanie kontrolného ústavu kontrolné vzorky množiteľského materiálu registrovanej odrody na účely overovania požiadaviek, na základe ktorých bola odroda zaregistrovaná, 

d) predložiť na vyžiadanie kontrolného ústavu dokumentáciu udržiavacieho šľachtenia.

e) viesť záznamy o používanej metóde udržiavacieho šľachtenia a množstve vyrobeného množiteľského materiálu,

f) uchovávať záznamy podľa písmena e) po dobu troch rokov od ich vytvorenia.

§ 9

Informácie o odrodách


(1) Každý má právo oboznámiť sa s

a) vlastnosťami a znakmi registrovaných odrôd a odrôd skúšaných podľa § 10, ktoré zistil kontrolný ústav,

b) názvami registrovaných odrôd, menami a adresami ich udržiavateľov,

c) opismi odrôd, ktoré sú uložené v kontrolnom ústave.


(2) Kontrolný ústav umožní tomu, kto preukáže právny záujem, aby sa oboznámil s výsledkami odrodových skúšok na odlišnosť, vyrovnanosť, stálosť a hospodársku hodnotu, ktoré vykonal kontrolný ústav.

§ 10

Skúšky registrovaných odrôd


(1) Skúšky registrovaných odrôd sa vykonávajú na účely overenia vlastností odrôd v rôznych ekologických podmienkach. Do skúšok registrovaných odrôd sa zaraďujú každoročne na základe žiadosti žiadateľa odrody registrované v Štátnej odrodovej knihe.


(2) Skúšky registrovaných odrôd vykonáva kontrolný ústav alebo ním poverené odborne spôsobilé fyzické osoby alebo právnické osoby, ktoré majú na ich vykonanie vytvorené personálne, technické a materiálne podmienky.


(3) Skúšky registrovaných odrôd sa vykonávajú podľa metodiky odrodových skúšok vypracovanej a vydanej kontrolným ústavom pre príslušný druh poľnohospodárskych plodín.


(4) Výsledky skúšok registrovaných odrôd každoročne zostavuje a zverejňuje kontrolný ústav.

MNOŽITEĽSKÝ MATERIÁL PESTOVANÝCH RASTLÍN

§ 11

Podmienky výroby, spracúvania a uvádzania množiteľského materiálu do obehu 


(1) Fyzická osoba alebo právnická osoba, ktorá na účely podnikania množiteľský materiál uvádza do obehu (ďalej len “dodávateľ”) musí byť na túto činnosť evidovaná kontrolným ústavom v evidencii dodávateľov množiteľského materiálu (ďalej len „evidencia“).


(2) Kontrolný ústav zapíše dodávateľa na základe jeho žiadosti do evidencie, ak:

a) je fyzickou osobou a 

1.
absolvoval stredoškolské vzdelanie alebo vysokoškolské vzdelanie v poľnohospodárskom, lesníckom alebo prírodovedeckom odbore alebo najmenej päť rokov vykonával prax v danom odbore,

2.
predložil vyhlásenie o svojom materiálno-technickom vybavení,

3.
predložil aktuálny výpis z evidencie súkromne hospodáriaceho roľníka, alebo výpis zo živnostenského registra, alebo výpis z obchodného registra,

4.
preukázal svoju bezúhonnosť  výpisom  z registra trestov nie starším ako tri mesiace,

b) je právnickou osobou a  spĺňa podmienky uvedené v písmene a) v druhom a treťom bode a ak podmienky uvedené v písmene a) v prvom a štvrtom bode spĺňa jeho zodpovedný zástupca, ktorý je s ním v pracovnoprávnom vzťahu, je jeho spoločník alebo člen jeho štatutárneho orgánu (ďalej len “zodpovedný zástupca”).


(3) Kontrolný ústav vydá dodávateľovi evidenčný list o zápise  do evidencie (ďalej len “evidenčný list“).


(4) Dodávateľ je povinný oznámiť kontrolnému ústavu všetky zmeny údajov uvedených v odseku 2 do 15 dní od ich vzniku. Kontrolný ústav na základe oznámenia vydá dodávateľovi nový evidenčný list.


(5) Kontrolný ústav rozhodnutím dodávateľa vyradí z evidencie, ak

a) zistí, že dodávateľ po dobu troch kalendárnych rokov nasledujúcich po sebe nevykonáva činnosť, pre ktorú bol evidovaný, 

b) dodávateľ o vyradenie z evidencie sám písomne požiada, 

c) dodávateľ už nie je v pracovnoprávnom vzťahu so zodpovedným zástupcom, alebo

d) dodávateľ inak porušuje povinnosti ustanovené týmto zákonom. 


(6) Kontrolný ústav vyčiarkne dodávateľa z evidencie, ak

a) dodávateľ zomrie alebo zanikne, alebo

b) bolo rozhodnuté o jeho vyradení z evidencie podľa odseku 5.


(7) Ustanovenia odsekov 1 až 6 sa nevzťahujú na drobných dodávateľov
).

§ 12
Uvádzanie množiteľského materiálu do obehu 


(1) Dodávateľ môže do obehu uvádzať množiteľský materiál určených rodov, druhov a odrôd
) ako

a) šľachtiteľský množiteľský materiál, predzákladný množiteľský materiál, základný množiteľský materiál alebo certifikovaný množiteľský materiál,

b) štandardný množiteľský materiál zelenín a viniča, 

c) konformný množiteľský materiál ovocných druhov,

d) obchodný množiteľský materiál.


(2) Komponenty na výrobu registrovaných hybridov možno uvádzať do obehu, ak sú uznané podľa tohto zákona ako základný množiteľský materiál alebo ako certifikovaný množiteľský materiál.


(3) Množiteľský materiál možno uvádzať do obehu aj ako zmes osív podľa § 14 alebo pri zeleninách aj ako sadenice alebo sadivo zelenín.


(4) Ak ide o množiteľský materiál druhov poľnohospodárskych plodín, ktoré nie sú uvedené v zozname druhov, a ich odrody nie sú registrované ani na základe žiadosti podľa § 3 ods. 2, možno takýto množiteľský materiál uvádzať do obehu bez uvedenia kategórie množiteľského materiálu. Dodávateľ je povinný uviesť na obale tieto údaje: 

a) meno, priezvisko a trvalý pobyt, ak je dodávateľom fyzická osoba, alebo obchodné meno a sídlo, ak je dodávateľom právnická osoba,

b) druh poľnohospodárskej plodiny,

c) názov odrody,

d) číslo dávky (identifikačné číslo),

e) hmotnosť alebo počet kusov,

f) doba použiteľnosti,

g) názov a účinnú látku chemického prípravku, ak množiteľský materiál bol chemicky ošetrený.

(5) Pri uvádzaní množiteľského materiálu do obehu podľa odseku 4 možno uviesť na obale názov odrody, len ak ide o odrodu

a) právne chránenú3),

b) všeobecne známu, alebo

c) zapísanú v zozname vedenom dodávateľom na základe opisu uloženého u dodávateľa.

(6) Množiteľský materiál nemožno uvádzať do obehu s údajmi, ktoré sú nepravdivé, neúplné, klamlivé alebo inak zavádzajúce, ani v obaloch, ktoré môžu vyvolať mylnú domnienku o jeho obsahu.


(7) Ako množiteľský materiál nemožno uvádzať do obehu taký množiteľský materiál, ktorý svojim vzhľadom, úpravou alebo spôsobom uvádzania do obehu môže vyvolať nebezpečenstvo zámeny s iným množiteľským materiálom.

§ 13
Uznávanie množiteľských porastov a množiteľského materiálu 

(1) Kontrolný ústav uznáva množiteľský porast a množiteľský materiál podľa osobitných predpisov
), len ak ide o
a) množiteľské porasty určené na výrobu šľachtiteľského množiteľského materiálu, ktorý sa má uvádzať do obehu,

b) množiteľské porasty určené na výrobu predzákladného množiteľského materiálu, základného množiteľského materiálu alebo certifikovaného množiteľského materiálu v predpísaných generáciách množenia, ktorý pochádza z uznaných množiteľských porastov, 

c) predzákladný množiteľský materiál, základný množiteľský materiál a certifikovaný množiteľský materiál v predpísaných generáciách množenia, ktorý pochádza z uznaných množiteľských porastov, 

d) obchodný množiteľský materiál.

(2) Dodávateľ je povinný písomne prihlásiť množiteľské porasty na uznávanie podľa odseku 1 písm. a) a b) v lehotách určených kontrolným ústavom.

(3) Kontrolný ústav na základe výsledkov uznávania vydá osvedčenie o uznaní množiteľského porastu alebo množiteľského materiálu, alebo posudok o neuznaní množiteľského porastu alebo množiteľského materiálu.


(4) Uznaný množiteľský materiál je možné použiť na výsev alebo výsadbu iba vo vegetačnom období nasledujúcom po vydaní osvedčenia o uznaní množiteľského materiálu.


(5) Ak dodávateľ vykoná po uznaní množiteľského materiálu akúkoľvek manipuláciu s ním, ktorá môže ovplyvniť jeho kvalitu, musí požiadať o nový odber úradnej vzorky a o nové preskúšanie kvality množiteľského materiálu.

§ 14
Zmesi 

(1) Na poľnohospodárske účely možno uvádzať do obehu zmesi osív druhov poľnohospodárskych plodín a odrôd (ďalej len "zmes"), pričom druhy a odrody, z ktorých je zmes zložená, možno uvádzať do obehu aj samostatne.

(2) Dodávateľ je povinný ohlásiť kontrolnému ústavu výrobu zmesí najneskôr jeden mesiac pred jej začiatkom spolu s údajmi o zložení zmesí, o percentuálnom podiele podľa druhov a odrôd rastlín, o obchodnom názve a o označení zmesi.


(3) Kontrolný ústav po kontrole údajov podľa odseku 2 

a) zmesi eviduje a pred ich uvedením do obehu každej pridelí registračné číslo, 

b) odoberie úradnú vzorku zmesi a uchováva ju po dobu troch rokov na kontrolné účely.


(4) Zmesi určené na iné ako poľnohospodárske účely

a) môžu obsahovať aj druhy neuvedené v zozname druhov, 

b) podliehajú ustanoveniam tohto zákona, ak obsahujú najmenej jeden druh uvedený v zozname druhov.


(5) Uvádzať do obehu možno len odrodové zmesi zelenín a repy. Tieto zmesi možno uvádzať do obehu len v malospotrebiteľskom balení. 

§ 15
Množiteľský materiál
pre ekologické poľnohospodárstvo 

Podmienky na výrobu a uvádzanie množiteľského materiálu pre ekologické poľnohospodárstvo upravuje osobitný predpis
).
§ 16
Podmienky dovozu množiteľského materiálu z tretích krajín


(1) Dodávateľ môže z tretích krajín dovážať množiteľský materiál odrôd zapísaných v listine registrovaných odrôd alebo v spoločnom katalógu alebo v zozname odrôd aspoň jedného členského štátu, len ak pred jeho dovozom prijala Rada Európskej únie na návrh Európskej komisie rozhodnutie, ktorým uznala, že množiteľský materiál vyrábaný v tejto krajine poskytuje rovnaké záruky ako množiteľský materiál vyrábaný v Európskom spoločenstve.


(2) Dovezený množiteľský materiál podľa odseku 1 možno uvádzať do obehu, len ak je v krajine jeho pôvodu vydaný doklad o druhovej pravosti, druhovej čistote, odrodovej pravosti, odrodovej čistote a kvalite osiva a zodpovedá podmienkam podľa ustanovení osobitných predpisov
) a tohto zákona.

(3) Ten, kto množiteľský materiál dováža, je povinný písomne oznámiť kontrolnému ústavu dovoz jeden mesiac vopred a do troch dní od jeho uskutočnenia vyzvať kontrolný ústav na odber úradnej vzorky.

(4) Kontrolný ústav preskúša kvalitu dovezeného množiteľského materiálu, či tento zodpovedá požiadavkám na jednotlivé druhy pestovaných rastlín27).
§ 17
Označovanie a balenie množiteľského materiálu


(1) Množiteľský materiál možno uvádzať do obehu len v obaloch vylučujúcich ich zámenu a uzatvorených tak, že je zachovaná možnosť kontroly pôvodnosti obsahu. Dodávateľ množiteľského materiálu je povinný používať uzatváranie obalov podľa osobitných predpisov
).

(2) Údaje na označení obalov musia byť čitateľne a nezmazateľne uvedené v štátnom jazyku15) alebo v inom úradnom jazyku Európskeho spoločenstva.

(3) Údaje na obale množiteľského materiálu geneticky modifikovaných odrôd uvádzaných do obehu musia obsahovať označenie podľa osobitného zákona4).
ORGÁNY ŠTÁTNEJ SPRÁVY

§ 18

Orgánmi štátnej správy na úseku skúšania, registrácie a kontroly odrôd, skúšania a kontroly množiteľského materiálu uvádzaného do obehu sú

a) ministerstvo, 
b) kontrolný ústav. 

§ 19
Ministerstvo 


(1) Ministerstvo

a) určuje hlavné úlohy v oblasti skúšania a kontroly odrôd a množiteľského materiálu,

b) riadi výkon kontroly,

c) zriaďuje odrodovú komisiu,

d) vydáva štatút, ktorý upravuje podrobnosti o činnosti odrodovej komisie,

e) vydáva listinu registrovaných odrôd,

f) rozhoduje o odvolaniach proti rozhodnutiam kontrolného ústavu.


(2) Odrodová komisia podľa odseku 1 písm. c) má deväť členov, ktorých vymenúva a odvoláva minister pôdohospodárstva Slovenskej republiky zo zástupcov ministerstva, kontrolného ústavu, vysokých škôl a samosprávnych organizácií. Odrodová komisia posudzuje návrhy  rozhodnutí podľa § 4 ods. 2, 4 a 6, § 5 ods. 3, 4 a 7, § 6 ods.1a § 8 ods. 4 písm. a) a c), požiadavky na registráciu odrôd a uznávanie množiteľských porastov a množiteľského materiálu, metodické pokyny pre skúšanie a kontrolu odrôd a množiteľského materiálu a posudzuje a schvaľuje postup skúšania klonov odrôd.

§ 20
Kontrolný ústav 

Kontrolný ústav

a) vykonáva skúšanie odrôd a klonov pri určených druhoch poľnohospodárskych plodín na účely ich registrácie podľa § 3,

b) vykonáva skúšanie a kontrolu odrôd a klonov podľa § 5 pri určených druhoch poľnohospodárskych plodín po ich registrácii posúdením zhody ich vlastností, na základe ktorých boli odroda alebo klon registrované, 

c) vykonáva skúšanie registrovaných odrôd podľa § 10,

d) rozhoduje podľa § 3 ods. 7, § 4 ods. 2, 4 a 6, § 5 ods. 3, 4 a 7, § 6 ods. 1, § 8 ods. 4 písm. a) a c), § 11 ods.5, § 23 a § 24,

e) vydáva Spravodajcu odrodového skúšobníctva [§ 2 písm. o)],

f) vedie Štátnu odrodovú knihu podľa § 7 ods. 1 a zostavuje listinu registrovaných odrôd podľa § 7 ods. 4,

g) vypracúva a vydáva metodické pokyny k registrácii odrôd a metodiky odrodových skúšok podľa § 10 ods. 3, a metodické pokyny pre uznávanie podľa § 13,

h) vykonáva uznávanie a skúšanie množiteľských porastov a množiteľského materiálu podľa § 13 ods. 1,

i) vedie evidenciu podľa § 11,

j) vydáva osvedčenia podľa §8 a § 11 ods. 2, nahliada do dokumentácie podľa § 8 a § 21 ods. 2 písm. b)  a vykonáva potrebné zistenia,

k) ukladá pokuty podľa tohto zákona,

l) môže poveriť výkonom činností
) pri uznávaní množiteľských porastov a množiteľského materiálu aj inú odborne spôsobilú právnickú osobu alebo fyzickú osobu,
m) vykonáva kontrolu podľa § 21 ods. 1,

n) môže požadovať od každého údaje, ktoré súvisia s činnosťou podľa tohto zákona a osobitných predpisov25).

§ 21

Vykonanie kontroly

(1) Kontrolný ústav
a) vykonáva kontrolu množiteľského materiálu podľa osobitných predpisov
)v priebehu jeho výroby, spracovania, balenia, skladovania a uvádzania do obehu, ako aj v objektoch, kde sa s ním obchoduje a v dopravných prostriedkoch, ktorými sa množiteľský materiál prepravuje,
b) vykonáva kontrolu kvality dovážaného množiteľského materiálu z tretích krajín a vyvážaného množiteľského materiálu do tretích krajín,

c) na žiadosť dodávateľa vykonáva kontrolu množiteľského materiálu na posúdenie zhody jeho kvality s kvalitou uvedenou v pôvodných dokladoch,

d) vykonáva kontrolu udržiavacieho šľachtenia.

(2) Právnické osoby alebo fyzické osoby sú povinné kontrolnému ústavu pri plnení úloh kontroly
a) umožniť vstup na pozemky a do objektov, kde sa množiteľský materiál vyrába, balí, spracúva, skladuje a používa ako aj do objektov, kde sa s ním obchoduje a do dopravných prostriedkov, ktorými sa množiteľský materiál prepravuje, 

b) poskytnúť bezodplatný odber primeraného množstva vzoriek a požadovanú dokumentáciu vzťahujúcu sa k predmetu vykonávanej kontroly.

(3) Kontrolný ústav môže na účely kontroly podľa odseku 1 a na účely registrácie  odrody alebo predĺženia registrácie odrody využívať aj výsledky skúšok a zistení iných odborne spôsobilých fyzických osôb – podnikateľov a právnických osôb alebo si môže zaobstarať vykonanie jednotlivých skúšobných úkonov na základe zmluvy10) uzavretej s inou odborne spôsobilou fyzickou osobou – podnikateľom alebo právnickou osobou.
§ 22
Zverejňovanie informácií 

Orgány kontroly pri poskytovaní informácií o odrodách a množiteľskom materiále nesmú poskytovať alebo inak zverejňovať také údaje, ktoré sú chránené podľa osobitných predpisov
) alebo ktoré žiadateľ alebo dodávateľ označí za predmet obchodného tajomstva10), ak nejde o údaje verejne známe.

ZODPOVEDNOSŤ ZA PORUŠENIE POVINNOSTÍ

§ 23

Priestupky


(1) Priestupku sa dopustí ten, kto

a) uvedie do obehu množiteľský materiál, ktorý nie je balený alebo označovaný podľa § 17 a ustanovení osobitného predpisu26),
b) marí výkon kontroly podľa § 21,

c) nedodržiava povinnosť v sadivovej oblasti určenej na výrobu zemiakového sadiva zakladať porasty zemiakov len z uznaného sadiva podľa ustanovenia osobitného predpisu
),
d) uvedie do obehu alebo dovezie z tretích krajín na účely uvedenia do obehu množiteľský materiál neregistrovaných odrôd, klonov, rodov alebo druhov pestovaných rastlín, ktoré musia byť na tento účel registrované,
e) vykonáva činnosť podľa tohto zákona a nie je evidovaná kontrolným ústavom podľa § 11,
f) uvedie do obehu množiteľský materiál, ktorý podľa tohto zákona nie je dovolené uvádzať do obehu podľa § 6 ods. 2 až 4 a § 25 ods. 1,
g) uvedie do obehu alebo vyvezie množiteľský materiál podliehajúci uznávaniu bez dokladu podľa § 13 ods. 3,
h) poruší povinnosti uvedené v § 12 ods. 6 a 7, alebo

i) poruší ďalšie povinnosti a ustanovenia tohto zákona a osobitných predpisov alebo nesplní opatrenie udelené podľa § 25 ods. 1.


(2) Za priestupok podľa odseku 1 kontrolný ústav uloží pokutu do 10 000 Sk.

(3) Na priestupky a ich prejednávanie sa vzťahuje všeobecný predpis o priestupkoch
).

§ 24
Iné správne delikty


(1) Fyzickej osobe – podnikateľovi alebo právnickej osobe, ktorá poruší povinnosti vyplývajúce z tohto zákona a príslušných ustanovení osobitných predpisov25), kontrolný ústav uloží pokutu

a) do 50 000 Sk, ak

1. neuchová vzorky množiteľského materiálu
),
2. uvedie do obehu množiteľský materiál, ktorý nie je balený alebo označovaný podľa § 17 a ustanovení osobitného predpisu26), alebo

3. poruší ďalšie povinnosti a ustanovenia tohto zákona a osobitných predpisov25),

b) do 70 000 Sk, ak

1. nevedie dokumentáciu predpísanú týmto zákonom a ustanoveniami osobitných predpisov27),

2. marí výkon kontroly podľa § 21,

3. nedodržiava povinnosť v sadivovej oblasti určenej na výrobu zemiakového sadiva zakladať porasty zemiakov len z uznaného sadiva podľa ustanovenia osobitného predpisu32), alebo

4. neposkytne údaje podľa § 20 písm. n),

c) do 100 000 Sk, ak

1. uvedie do obehu alebo dovezie z tretích krajín na účely uvedenia do obehu množiteľský materiál neregistrovaných odrôd, klonov, rodov alebo druhov pestovaných rastlín, ktoré musia byť na tento účel registrované,

2. vykonáva činnosť podľa tohto zákona a nie je evidovaná kontrolným ústavom podľa § 11,

3. uvedie do obehu množiteľský materiál, ktorý podľa tohto zákona nie je dovolené uvádzať do obehu podľa § 6 ods. 2 až 4 a § 25 ods. 1, 

4. uvedie do obehu alebo vyvezie množiteľský materiál podliehajúci uznávaniu bez dokladu podľa § 13 ods. 3, alebo

5. poruší povinnosti uvedené v § 12 ods. 6 a 7.

(2) Za opätovné porušenie povinností uvedených v odseku 1 v prípade, ak k nemu došlo v lehote do jedného roka odo dňa uloženia pokuty, uloží kontrolný ústav pokutu až do výšky dvojnásobku uloženej pokuty.


(3) Pri určení výšky pokuty sa prihliada najmä na závažnosť, spôsob, dobu trvania a následky protiprávneho konania.


(4) Pokutu možno uložiť do jedného roka odo dňa, keď sa kontrolný ústav o porušení povinností dozvedel, najneskôr však do troch rokov odo dňa, keď k porušeniu povinností došlo.


(5) Výnosy z pokút sú príjmom štátneho rozpočtu.

§ 25
Iné opatrenia 


(1) Tomu, kto porušil povinnosti podľa tretej časti zákona, kontrolný ústav na základe vykonanej kontroly 

a) pozastaví uvádzanie množiteľského materiálu do obehu až do odstránenia zistených nedostatkov, 

b) zakáže uvádzanie množiteľského materiálu do obehu, alebo 

c) nariadi likvidáciu množiteľského materiálu.


(2) O odvolaniach proti opatreniam podľa odseku 1 rozhoduje ministerstvo. Odvolanie proti rozhodnutiu kontrolného ústavu vydaného podľa odseku 1 nemá odkladný účinok.

§ 26
Trovy konania a ostatné náklady 


(1) Trovy konania podľa § 4, 5 a 6 a náklady podľa § 8, 10, 11, 13, 16 a 22 znáša fyzická osoba alebo právnická osoba, pre ktorú sa uvedené činnosti vykonali.


(2) Trovy konania a náklady podľa odseku 1 určí kontrolný ústav vo výške ekonomicky oprávnených nákladov
).

(3) Náklady na rozbor vzoriek odobratých kontrolným ústavom v rámci kontroly kvality množiteľského materiálu29), ak sa vyhodnotili ako nevyhovujúce, znáša dodávateľ.

SPOLOČNÉ, PRECHODNÉ A ZÁVEREČNÉ USTANOVENIA

§ 27

Spoločné ustanovenie

Všeobecný predpis o správnom konaní
) sa nevzťahuje na konanie podľa § 8 ods. 1 a 3, § 10, § 11 ods. 1 až 4, 6 a 7 a § 12 až 17.

§ 28
Prechodné ustanovenia 


(1) Odrody registrované v Štátnej odrodovej knihe podľa doterajších predpisov sa považujú za odrody registrované podľa tohto zákona.


(2) Rozhodnutia vydané podľa doterajších predpisov sa považujú za rozhodnutia podľa tohto zákona.


(3) Konania o registrácii odrôd, predĺžení a zrušení registrácie, ktoré boli začaté pred nadobudnutím účinnosti tohto zákona sa dokončia podľa tohto zákona.


(4) Osvedčenia o šľachtení nových odrôd, osvedčenia o udržiavacom šľachtení odrôd rastlín a osvedčenia o odbornej spôsobilosti vydané podľa doterajších predpisov sa považujú za osvedčenia podľa tohto zákona.


(5) Evidencia dodávateľov podľa doterajších predpisov sa považuje za evidenciu dodávateľov podľa tohto zákona.


(6) Obaly, ktoré spĺňajú požiadavky podľa doterajších predpisov, možno používať do dvoch rokov od účinnosti tohto zákona.


(7) Množiteľský materiál odrôd druhov pestovaných rastlín podľa § 3 ods. 1 registrovaných v Štátnej odrodovej knihe, ktoré nespĺňajú podmienky zápisu do spoločného katalógu, môže byť uvádzaný do obehu len na území Slovenskej republiky najneskôr do 1. mája 2007. Údaje o týchto odrodách sú uvedené v listine registrovaných odrôd.

§ 29
Mimoriadne opatrenia 


(1) Pri dočasnom ohrození v zásobovaní trhu množiteľským materiálom môže ministerstvo vydať mimoriadne opatrenie podľa osobitných predpisov
).


(2) Ministerstvo zverejní opatrenia podľa odseku 1 vo vestníku.

§ 30

Splnomocňovacie ustanovenie 

Ministerstvo vydá  všeobecne záväzný právny predpis, ktorým ustanoví podrobnosti o

a) zozname druhov podľa § 3 ods. 1,

b) druhoch pestovaných rastlín, pre ktoré je podmienkou registrácie overenie hospodárskej hodnoty podľa § 4 ods. 2 písm. d),

c) vykonávaní odrodových skúšok, o poskytovaní množiteľského materiálu na vykonanie odrodových skúšok, o náležitostiach žiadosti o registráciu odrody podľa § 3, o náležitostiach žiadosti o predĺženie registrácie odrody podľa § 5, o náležitostiach žiadosti k názvu odrody podľa § 3 ods. 6 písm. b) a o úradnom opise odrody (§ 2 písm. r)),

d) výkone šľachtenia odrôd rastlín a o vedení dokumentácie podľa § 8,

e) postupe pri vykonávaní skúšok registrovaných odrôd druhov poľnohospodárskych plodín, aj na určenie spôsobu vykonávania týchto skúšok, komplexného hodnotenia hospodárskych vlastností odrôd a bližších podmienok skúšok registrovaných odrôd podľa § 10,

f) podmienkach skúšania odrôd na účely ich registrácie, predĺženia ich registrácie a zrušenia ich registrácie,

g) podmienkach skúšania geneticky modifikovaných odrôd na účely ich registrácie, 

h) náležitostiach listiny registrovaných odrôd (§ 7).

i) uznávaní množiteľského materiálu registrovaných odrôd, 

j) uznávaní množiteľského materiálu odrôd ovocných druhov, viniča a chmeľu testovaných na prítomnosť vírusových chorôb a vírusom podobných organizmov,

k) poverovaní na činnosť pri uznávaní množiteľských porastov a na činnosť pri uznávaní množiteľského materiálu,

l) skúšaní osív a sadív a o odbere vzoriek,

m) spôsobe výkonu kontroly množiteľského materiálu dovezeného z tretích krajín,

n) spôsobe a rozsahu výkonu kontroly kvality množiteľského materiálu uvádzaného do obehu,

o) vzoroch dokladov vydávaných kontrolným ústavom pri uznávaní,

p) evidencii podľa § 11.

§ 31
Zrušovacie ustanovenie

Zrušuje sa 

1.  zákon Národnej rady Slovenskej republiky č. 291/1996 Z. z. o odrodách a osivách v znení zákona č. 470/2002 Z. z., zákona č. 519/2003 Z. z. a zákona č. 217/2004 Z. z.,

2.   vyhláška Ministerstva pôdohospodárstva Slovenskej republiky č. 309/2004 Z. z., ktorou sa ustanovujú podrobnosti o registrácii odrôd poľnohospodárskych plodín a o vykonávaní štátnych odrodových skúšok.,

3. výnos Ministerstva pôdohospodárstva Slovenskej republiky z 8. októbra 2001 
č. 2366/2001-100, ktorým sa vykonáva § 22 zákona Národnej rady Slovenskej republiky č. 291/1996 Z. z. o odrodách a osivách (oznámenie č. 531/2001 Z. z.).

§ 32

Záverečné ustanovenie

Týmto zákonom sa preberajú právne akty Európskych spoločenstiev a Európskej únie uvedené v prílohe.

§ 33

Účinnosť

Tento zákon nadobúda účinnosť 1.septembra 2005 s výnimkou § 31 druhého a tretieho bodu, ktoré nadobúdajú účinnosť dňom nadobudnutia účinnosti všeobecne záväzných právnych prepisov vydaných podľa § 30.

�) Zákon č. 217/2004 Z. z. o lesnom reprodukčnom materiáli a o zmene niektorých zákonov v znení zákona �č. 545/2004 Z. z.


�)  § 2 písm. b) a § 15 ods. 1 písm. b) zákona č. 215/2001 Z. z. o ochrane genetických zdrojov rastlín pre výživu a poľnohospodárstvo.


�) Zákon č. 132/1989 Zb. o ochrane práv k novým odrodám rastlín a plemenám zvierat v znení neskorších predpisov.


�)  Zákon č. 151/2002 Z. z. o používaní genetických technológií a geneticky modifikovaných organizmov v znení neskorších predpisov.


�)  § 3 ods. 1 písm. f) nariadenia vlády Slovenskej republiky č. 278/2004 Z. z., ktorým sa ustanovujú požiadavky na uvádzanie množiteľského materiálu ovocných drevín a ovocných drevín na výrobu ovocia do obehu.


�) Nariadenie Komisie (ES) č. 930/2000, ktorým sa ustanovujú vykonávacie pravidlá týkajúce sa vhodnosti názvov odrôd poľnohospodárskych druhov rastlín a zeleniny (Ú. v.  ES L108 z 5.5.2000).


�)  § 3 písm. i) nariadenia vlády Slovenskej republiky č. 165/2004 Z. z., ktorým sa ustanovujú požiadavky na uvádzanie osiva olejnín a priadnych rastlín do obehu.


§ 3 písm. g) nariadenia vlády Slovenskej republiky č. 270/2004 Z. z., ktorým sa ustanovujú požiadavky na uvádzanie osiva krmovín do obehu.


�) § 3 nariadenia vlády Slovenskej republiky č. 72/2004 Z. z., ktorým sa ustanovujú požiadavky na uvádzanie množiteľského materiálu okrasných rastlín do obehu.


�) § 5 až 7 nariadenia vlády Slovenskej republiky č. 168/2004 Z. z., ktorým sa ustanovujú požiadavky na uvádzanie sadiva a sadeníc zelenín do obehu.


�) Obchodný zákonník.


�) Príloha č. 1 nariadenia vlády Slovenskej republiky č. 164/2004 Z. z., ktorým sa vykonáva registrácia odrôd poľnohospodárskych plodín.


�) § 21 zákona č. 132/1989 Zb.


�)  § 16 zákona č. 132/1989 Zb.


�) § 566 až 576 Obchodného zákonníka.


§ 23 a 31 Občianskeho zákonníka.


�) Zákon Národnej rady Slovenskej republiky č. 270/1995 Z. z. o štátnom jazyku Slovenskej republiky v znení neskorších predpisov.


�)  § 17 ods. 1 zákona č. 151/2002 Z. z.


�)  § 21 ods. 6 zákona č. 151/2002 Z. z.


�)  § 2 písm. i) zákona č. 132/1989 Zb.


�)  Zákon č. 530/2003 Z. z. o obchodnom registri a o zmene a doplnení niektorých zákonov  v znení neskorších predpisov.


�)  § 39 zákona č. 71/1967 Zb. o správnom konaní (správny poriadok) v znení neskorších predpisov.


�)  § 15 ods. 1 písm. b) zákona č. 215/2001 Z. z.


�)  § 2 písm. g) prvý a druhý bod a § 7 ods. 7 zákona č. 132/1989 Zb.


�)  Napríklad § 4 ods. 2 nariadenia vlády Slovenskej republiky č. 72/2004 Z. z., § 4 ods. 3 nariadenia vlády Slovenskej republiky č. 168/2004 Z. z. a § 5 ods. 4 nariadenia vlády Slovenskej republiky č. 278/2004 Z. z. 


�) § 7 nariadenia vlády Slovenskej republiky č. 72/2004 Z. z.


§ 10 nariadenia vlády Slovenskej republiky  č. 166/2004 Z. z., ktorým sa ustanovujú podrobnosti na uvádzanie osiva repy do obehu.


§ 10 nariadenia vlády Slovenskej republiky č. 165/2004 Z. z.


§ 7 nariadenia vlády Slovenskej republiky  č. 168/2004 Z. z. 


§ 11 nariadenia vlády Slovenskej republiky č. 169/2004 Z. z., ktorým sa ustanovujú podrobnosti na uvádzanie osiva zelením do obehu. 


§ 10 nariadenia vlády Slovenskej republiky č. 270/2004 Z. z.


§ 8 nariadenia vlády Slovenskej republiky  č. 278/2004 Z. z. 


§ 9 nariadenia vlády Slovenskej republiky č. 280/2004 Z. z., ktorým sa ustanovujú podrobnosti na uvádzanie množiteľského materiálu viniča o obehu.


§ 10 nariadenia vlády Slovenskej republiky č. 281/2004 Z. z., ktorým sa ustanovujú podrobnosti na uvádzanie sadiva zemiakov do obehu.


§ 10 nariadenia vlády Slovenskej republiky č. 287/2004 Z. z., ktorým sa ustanovujú podrobnosti na uvádzanie osiva obilnín do obehu.


�)  Nariadenie vlády Slovenskej republiky č. 72/2004 Z. z.


Nariadenie vlády Slovenskej republiky č. 164/2004 Z. z. 


Nariadenie vlády Slovenskej republiky č. 165/2004 Z. z. 


Nariadenie vlády Slovenskej republiky č. 166/2004 Z. z. 


Nariadenie vlády Slovenskej republiky č. 168/2004 Z. z. 


Nariadenie vlády Slovenskej republiky č. 169/2004 Z. z. 


Nariadenie vlády Slovenskej republiky č. 270/2004 Z. z. 


Nariadenie vlády Slovenskej republiky č. 278/2004 Z. z. 


Nariadenie vlády Slovenskej republiky č. 280/2004 Z. z. 


Nariadenie vlády Slovenskej republiky č.281/2004 Z. z. 


Nariadenie vlády Slovenskej republiky č.287/2004 Z. z.





�)  Zákon č. 421/2004 Z. z. o ekologickom poľnohospodárstve.


�)  § 8 nariadenia vlády Slovenskej republiky č. 72/2004 Z. z.


§ 11 nariadenia vlády Slovenskej republiky č. 165/2004 Z. z.


§ 11 nariadenia vlády  Slovenskej republiky č. 166/2004 Z. z.


§ 8 nariadenia vlády Slovenskej republiky č. 168/2004 Z. z.


§12 nariadenia vlády Slovenskej republiky č. 169/2004 Z. z.


§ 11 nariadenia vlády Slovenskej republiky č. 270/2004 Z. z. 


§ 9 nariadenia vlády Slovenskej republiky č. 278/2004 Z. z.


§ 10 nariadenia vlády Slovenskej republiky č. 280/2004 Z. z.


§11 nariadenia vlády Slovenskej republiky č. 281/2004 Z. z


§ 11 nariadenia vlády Slovenskej republiky č. 287/2004 Z. z. 


�)  § 9 nariadenia vlády Slovenskej republiky č.  72/2004 Z. z.


§ 12 až 13 nariadenia vlády Slovenskej republiky č. 165/2004 Z. z.


§ 12 až 14 nariadenia vlády Slovenskej republiky č. 166/2004 Z. z.


§ 9 nariadenia vlády Slovenskej republiky č. 168/2004 Z. z.


§ 13 až 16 nariadenia vlády Slovenskej republiky č. 169/2004 Z. z.


§ 12 až 15 nariadenia vlády Slovenskej republiky č. 270/2004 Z. z.


§ 10 nariadenia vlády Slovenskej republiky č. 278/2004 Z. z. 


§ 11 až 12 nariadenia vlády Slovenskej republiky č. 280/2004 Z. z. 


§ 12 až 13 nariadenia vlády Slovenskej republiky č. 281/2004 Z. z.


§ 12 až 13 nariadenia vlády Slovenskej republiky č. 287/2004 Z. z.


�) § 18 nariadenia vlády Slovenskej republiky č. 165/2004 Z. z.


 § 19 nariadenia vlády Slovenskej republiky č. 166/2004 Z. z.


 § 20 nariadenia vlády Slovenskej republiky č. 270/2004 Z. z


 § 18 nariadenia vlády Slovenskej republiky č. 287/2004 Z. z.


�) § 10 nariadenia vlády Slovenskej republiky č. 72/2004 Z. z.


 § 16 nariadenia vlády Slovenskej republiky č. 165/2004 Z. z.


 § 17 ods. 4  nariadenia vlády Slovenskej republiky č. 166/2004 Z. z.


 § 12 nariadenia vlády Slovenskej republiky č. 168/2004 Z. z.


 § 7 ods. 3 nariadenia vlády Slovenskej republiky č. 169/2004 Z. z.


 § 18 nariadenia vlády Slovenskej republiky č. 270/2004 Z. z.


 § 13  nariadenia vlády Slovenskej republiky č. 278/2004 Z. z.


 § 14 nariadenia vlády Slovenskej republiky č. 280/2004 Z. z.


 § 7 ods. 3 nariadenia vlády Slovenskej republiky č. 281/2004 Z. z


 § 16 nariadenia vlády Slovenskej republiky č. 287/2004 Z. z.


�) Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií).


Zákon č. 215//2004 Z. z. o ochrane utajovaných skutočností a o zmene a doplnení niektorých zákonov.


Zákon č. 428/2002 Z. z. o ochrane osobných údajov v znení neskorších predpisov.


�) § 5 ods. 7 nariadenia vlády Slovenskej republiky č. 281/2004 Z. z.


�) Zákon Slovenskej národnej rady č. 372/1990 Zb. o priestupkoch v znení neskorších predpisov.


�) § 14 ods. 5 nariadenia vlády Slovenskej republiky č. 169/2004 Z. z.


�) Zákon Národnej rady Slovenskej republiky č. 18/1996 Z. z. o cenách  v znení neskorších predpisov.


Vyhláška Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách v znení neskorších predpisov.


�) Zákon č. 71/1967 Zb. v znení neskorších predpisov.


�)  § 3 ods. 8  nariadenia vlády Slovenskej republiky č. 72/2004 Z. z.


§ 8 nariadenia vlády Slovenskej republiky č. 165/2004 Z. z.


§ 8 nariadenia vlády Slovenskej republiky č. 166/2004 Z. z.


§ 3 ods. 6 nariadenia vlády Slovenskej republiky č. 168/2004 Z. z.


§ 9 nariadenia vlády Slovenskej republiky č. 169/2004 Z. z.


§ 8 nariadenia vlády Slovenskej republiky č. 270/2004 Z. z.


§ 4 ods. 9  nariadenia vlády Slovenskej republiky č. 278/2004 Z. z.


§ 8 nariadenia vlády Slovenskej republiky č. 280/2004 Z. z.


§ 8  nariadenia vlády Slovenskej republiky č. 281/2004 Z. z.


§ 9 nariadenia vlády Slovenskej republiky č. 287/2004 Z. z. 

